钦定古今图书集成/明伦汇编/官常典/第798卷 > 杨宁
## 钦定古今图书集成/明伦汇编/官常典/第798卷 > 杨宁

按《明外史》本传：“宁字彦谧，歙人。宣德五年进士。授刑
部主事。机警多才能，蔚有时誉。正统初，从尚书魏源
巡视宣大。四年，与都督吴亮征麓川。贼款军门约降。
宁曰：‘兵未加而先降，诱我也。宜严兵待之’。不听，令督
运金齿。贼果大至，王师败绩，诸将获罪，擢宁郎中。复
从王骥至腾冲，破贼巢。宁与太仆少卿李蕡督战有”
功。师还，超拜刑部右侍郎，而蕡擢工部右侍郎。尚书
邝埜以蕡知兵，奏调兵部。蕡，长洲人，进士。居乡，每出
入必步过里门，乡人称之。后卒官。宁遭母忧，夺情。九
年代侯琏参赞云南军务。土酋恭项随征有功，宁奏
置陇川宣抚司，以项为宣抚。又以腾冲地要害，与都
督沐昂筑城置卫，设戍兵，控诸蛮，边方遂定。居三年，
召还。闽、浙盗起，命宁镇江西。贼至，辄击败之。暇则询民瘼，士民向服。景泰初，召拜礼部尚书，偕胡濙理部
事。其冬，以足疾调南刑部。英宗复位，命致仕。逾年卒。